**ÅRSBERETNING FOR ORIENTERINGSAVDELINGEN I OIF 2018**

**Styret har bestått av:**

Leder: Anders Solstad

Nestleder: Jan Egil Ruud

Kasserer: Elfrid By

Sekretær: Tore Kanestrøm

Styremedlem: Arne Grønset

Varamedlem/materialforvalter: Mette Moa

Varamedlem: Ola Neraune

Valgkomite: Øivind Østeggen

Ann Karin Evjen

Det er avholdt 5 styremøter og det er behandlet 18 saker i 2018.

**Møter:**

Avdelingen har vært representert ved leder på samtlige avdelingsmøter i OIF hovedstyre samt deres årsmøte for 2017. Det er avholdt 2 møter i Orkla/Gaula-karusellen – et før sesongstart og et evalueringsmøte etter endt sesong. Videre et møte med Børsa IL for planlegging av lokal terminliste.

**Arrangement/løp:**

* Det ble planlagt 15 treningsløp i perioden 1/5 til 12/9 sammen med Børsa IL og av disse arrangerte OIF 8 løp.
* Klubbmesterskapet ble arrangert av OIF 8/8 ved Hauklia. Løypelegger var Anders Solstad og 15 løpere stilte til start fra OIF. Totalt deltok 21 løpere på arrangementet.
* Skolemesterskapet 2018 ble arrangert 23/5 ved Årlivoll skole, Svorkmo. Her deltok i alt 403 elever fra 5.-7. klasse ved alle skolene i Orkdal. Dette var 4. året Arne Grønset samler så mange elever til O-dag. O-avdelingen sponset 10000,- til bussutgifter for skolene som var avhengige av slik skyss. Samtidig mottok vi 7900,- til støtte fra STOK.
* Vårt løp i Orkla/Gaula-karusellen ble arrangert 6/6 ved Knyken skisenter. Løypelegger av svært gode løyper var Ola Neraune og Gerd Bjørseth var kontrollør. 83 løpere stilte til start i et vellykket arrangement.
* Sesongen startet 12/4 da vi arrangerte 2. løp i Trondheim Sprintcup. Ola Grendal hadde lagt løyper på vårt nye sprint-kart rundt Idrettsparken slik at vi kunne bruke det nye kartet vårt til et inntektsgivende løp. Kartet ble oppgradert i forbindelse med Norgescup finalene i 2017. 193 løpere deltok i flott april-vær i Orkanger sentrum.
* 11/3 hadde vi stand ved Ulvåshytta da ski-avdelingen i OIF arrangerte åpen dag. Vi profilerte avdelingen med natursti og enkelt O-løp langs løypetraseen i lysløypa.
* Orientering var en av aktivitetene ved fylkesleiren for 4H i Knyken 30/6. Her ble O-avdelingen spurt om å delta og Anders Solstad hadde enkel innføring i bruk av kart og kompass, stjerneorientering og 2 enkle løyper.

**Resultater:**

OIF kom også i år på en klar 3. plass i Orkla/Gaula-karusellen. I år stilte løperne fra oss og Børsa IL på samme lag i håp om å få en jevnere karusell. Melhus IL og IL Leik var jevne, men begge kom et godt stykke foran oss på sammenlagtlista. Av individuelle resultater ble det i gul løype 2. plass til Ola Neraune og i hvit løype en 3. plass til Øivind Østeggen.

Forøvrig var det en sesong med lite deltagelse på større arrangementer mye på grunne av skader og liten interesse blant egne løpere for å delta på andre løp.

**Økonomi:**

Avdelingen har god økonomi, viser til gjennomgang av regnskap og budsjett. Ingen større investeringer i 2018, men vi har nå startet en prosess med oppgradering med utvidelse av kartet i Ulvåsen. Dette vil bli en betydelig utgiftspost, men forhåpentligvis en investering som gjør at vi kan arrangere større løp på et nytt kart i Ulvåsmarka en gang i nærmeste fremtid.

**Kart:**

Det er kun gjort en del mindre justeringer på eksisterende kart med blant annet inntegning av hogstflater og lignende.

**Tur-Orientering:**

Finn-fram-dagen ble arrangert 26/5 i Knyken. Dette var offisiell oppstart av årets Tur-O sesong. På denne dagen var det natursti, stjerneorientering og et treningsløp med 4 løyper lagt av Ola Skorstad. Det var også i år hengt ut totalt 70 poster fordelt på 30 i Ulvåsen/Oksbåsen/Håmanntjønna, 30 i Knykmarka og 10 fjellposter fra Husdalen i området Vargheia. Tilsammen ble det solgt 70 konvolutter og 60 ekstra klippekort. Av disse er det innlevert 65 kort. Tilsammen 16 barn født etter 2006 deltok.

**Planlagte arrangementer og tilbud i 2019:**

* Skolemesterskapet 2019 arrangeres ved Evjen skole 15/5 på WOD (world orienteering day).
* Vårt løp i Orkla/Gaula-karusellen arrangeres 26/6.
* Tur-O er allerede planlagt og som vanlig blir det 30 poster på Ulvåsenkartet, 30 poster på Knyken-kartet og 10 fjellposter fra Husdalen i området Fjelltjønnene.
* Finn-fram-dagen blir en dag helga 25-26/5 i Ulvåsen.
* Det er planer om Stolpejakt. Dette er et nærmiljøtilbud med enkel orientering og blant annet bruk av telefon og app. Mere info på [www.stolpejakten.no](http://www.stolpejakten.no)
* Det er planer om et rekrutteringskurs for voksne i april. 2 kvelder med teori og en kveld med praktisk orientering.